Colette L. Brix (DF), 2003-01-09:
Vores ordfører, hr. Mikkel Dencker, kan ikke være til stede i dag, så jeg skal læse hans ordførertale op:
Det foreliggende lovforslag indeholder en række ændringer af den gældende spillelovgivning.
Forslaget indeholder to hovedelementer.
I Dansk Folkeparti ser vi meget positivt på, at hestevæddeløbssporten fremover kan få tilført midler fra Tipstjenestens overskud.
Der er tale om en gammel og traditionsrig sport, som mange mennesker gennem tiden og også i vore dage har stor fornøjelse af.
Efter udløbet af den garantiordning, som blev indført i 2000, da Tipstjenesten overtog DanToto, står hestevæddeløbssporten nu og mangler de midler, som den havde forventet at modtage fra Tipstjenesten.
For at råde bod på dette foreslås det nu, at sporten i stedet overgår til at modtage tilskud fra Tipstjenestens almindelige overskud.
Lovforslagets andet hovedelement vedrører nye forbud mod reklamering, markedsføring og formidling af ulovlige spil.
Hermed tænkes først og fremmest på de spil, som udenlandske bookmakere udbyder på internettet, og som udgør en konkurrent
til statsmonopolet Dansk Tipstjeneste.
Der foreslås bl.a., at det skal være forbudt at reklamere for udenlandske bookmakere.
Dermed kan danske aviser og andre medier ikke længere have annoncer for de pågældende spilleselskaber.
Ikke nok med, at et sådant forbud vil være livstruende for den over 50 år gamle avis Tipsbladet, som har en omsætning på 10 mio. kr. om året for sådanne annoncer, man fjerner også en del af indtægtsgrundlaget hos en række mindre mediefirmaer og foreninger, som til dels lever af annonceindtægter fra salg af annoncer på eksempelvis deres hjemmeside eller i deres medlemsblad.
På trods af det foreslåede forbud vil man på ingen måde komme reklamer fra eksempelvis bookmakere til livs.
I stedet for at annoncere i danske blade og aviser vil bookmakerne lægge deres annoncekroner hos tv-stationer som TV3, 3+ og TvDanmark, som ses af hundredtusindvis af danskere hver dag.
Dermed vil de formastelige reklamer fortsat komme ind i landet til de danske forbrugere.
Yderligere foreslås det forbudt at indsamle og videregive oplysninger om danske sportsbegivenheder til en udenlandsk bookmaker.
Det er et emne, som tusindvis af danskere diskuterer med kollegaer, familie og venner, men man vil være en form for kriminel, hvis man meddeler sin viden til et kommercielt selskab. Det foreslås også, at det skal være strafbart at bo i Danmark og samtidig i udlandet drive et fuldt lovligt bookmakerselskab, som henvender sig til danske forbrugere.
Med andre ord foreslår regeringen, at det skal være strafbart at drive en lovlig virksomhed.
I Dansk Folkeparti er vi skeptiske over for, om det foreslåede forbud vil forhindre danskerne i at spille hos andre spilleselskaber end Dansk Tipstjeneste.
Man må erkende, at med internettets udbredelse til en meget stor del af danskerne vil de almindelige markedskræfter komme til at herske også på spillemarkedet.
Det er kun naturligt, at folk vælger at satse deres penge hos det selskab, som giver den største gevinst.
På den baggrund tror vi også, at tiden er ved at være løbet fra monopolsituationen på det danske spillemarked.
I stedet for at bruge energi på at foretage håbløse forsøg på at forlænge et dødsdømt monopols levetid
Så kunne man sige, at det gør de sikkert ikke, hvis de bor i et andet land, men man er nødt til at gøre forsøget, nye tider.
Da Dansk Folkeparti ikke finder, at den rigtige vej til at sikre provenuet fra spillevirksomhed fremover er indførelse af de foreslåede forbud, skal jeg meddele, at Dansk Folkeparti endnu ikke har taget endelig stilling til lovforslaget som helhed.